FI Euroopan unionin virallinen lehti CE 84/330

(2004/C 84 E/0388)

KIRJALLINEN KYSYMYS E-0191/04

esittäjä(t): Roberta Angelilli (UEN) komissiolle

(29. tammikuuta 2004)

Aihe: Parmalatin konkurssi: säästäjien suojelu ja valvontalaitoksen perustaminen

Monikansallisen Parmalatin konkurssi merkitsi Italialle äärimmäisen vakavaa ja täysin ennen kuulumatonta tapahtumaa, joka koskee tuhansia italialaisia piensäästäjiä (80 000 obligaatioiden haltijaa ja 40 000 osakkeenomistajaa) ja uhkaa murentaa uskoa rahoituslaitoksiin ja aiheuttaa tulevaisuudessa yleistä epäluottamusta myös ulkomaisten sijoittajien keskuudessa.

Yhdeksi konkurssiin johtaneista syistä on nimetty Deloitte & Touchen, joka on yksi merkittävimmistä tilintarkastustoimistoista, hyväksymät Parmalatin väärennetyt ja harhaanjohtavat tilinpäätökset, joissa oli salattu yhtiön todellinen rahoitustilanne. Lehdistössä on mainittu myös, että Italian omat tarkastuselimet Banca d'Italia ja Consob eivät olleet suorittaneet asianmukaisia tarkastuksia, vaikka niille oli tiedotettu eräistä Parmalatissa aiemmin toteutetuista arveluttavista toimista.

Lehdistön mukaan asiassa ovat olleet osallisia myös useat italialaiset rahoituslaitokset kuten Capitalia, Banca Intesa, Monte dei Paschi, San Paolo Imi, Unicredit ja Bnl sekä useita eurooppalaisia ja maailmanlaajuisesti tunnettuja pankkeja kuten Deutsche Bank, jotka laskivat liikkeelle valvomattoman määrän joukkovelkakirjoja, joita ei voitu enää maksaa takaisin.

Näistä syistä Parmalatin tapausta on nimitetty Euroopan Enroniksi, vaikka tosiasiassa kyse on vakavammasta tapauksesta kuin mainittu amerikkalainen skandaali, sillä Yhdysvaltojen BKT on paljon suurempi kuin Italian.

1. Mitä toimenpiteitä komissio pitää mahdollisina asianosaisten säästäjien pelastamiseksi?

2. Millaisia säädöksiä voitaisiin antaa tällaisten tapausten toistumisen estämiseksi tulevaisuudessa ja piensäästäjien riskien rajoittamiseksi?

3. Onko mahdollista perustaa suoraan EKP:n alaisuuteen Euroopan laajuinen valvontalaitos (eräänlainen eurooppalainen vastine Yhdysvaltojen pääomamarkkinoiden valvojalle SEC:ille), jolla olisi tarkastus- ja rankaisuvaltuudet ja jonka tehtävänä olisi valvoa arvopaperimarkkinoiden tehokkuutta ja avoimuutta sijoittajien etujen turvaamiseksi?

Fritz Bolkesteinin komission puolesta antama vastaus

(11. maaliskuuta 2004)

Komissio ei kommentoi meneillään olevia oikeudellisia menettelyjä. Koska tutkimukset ovat vielä kesken, on liian aikaista tehdä lopullisia päätelmiä tässä monimutkaisessa asiassa.

Rahoituspalvelujen toimintasuunnitelma sisältää useita toimenpiteitä, jotka on tarkoitettu juuri sijoittajien suojan vahvistamiseksi kaikkialla Euroopan unionissa. Useita toimintasuunnitelmassa vahvistettuja toimenpiteitä (kansainvälisten tilinpäätösstandardien soveltamisesta 19 päivänä heinäkuuta 2002 annettu Euroopan parlamentin ja neuvoston asetus (EY) N:o 1606/2002 (1), sisäpiirikaupoista ja markkinoiden manipuloinnista 28 päivänä tammikuuta 2003 annettu Euroopan parlamentin ja neuvoston direktiivi 2003/6/EY (2) ja arvopapereiden yleisölle tarjoamisen tai kaupankäynnin kohteeksi ottamisen yhteydessä julkistettavasta esitteestä 4 päivänä marraskuuta 2003 annettu Euroopan parlamentin ja neuvoston direktiivi 2003/71/EY (3)) on hiljattain hyväksytty Euroopan parlamentissa ja neuvostossa. Muihin toimenpiteisiin (kuten ehdotus direktiiviksi säännellyillä markkinoilla kaupankäynnin kohteeksi otettavien arvopaperien liikkeeseenlaskijoita koskeviin tietoihin liittyvien avoimuusvaatimusten yhdenmukaistamisesta) liittyvät neuvottelut ovat pitkällä. Lisäksi komissio on esittänyt yhtiöoikeuden uudistamista ja omistajaohjauksen parantamista Euroopan unionissa sekä lakisääteisen tilintarkastuksen kehittämistä EU:ssa koskevissa tiedonannoissa 21. toukokuuta 2003 useita aloitteita, joilla se aikoo parantaa yritysjohdon valvontaa (corporate governance) ja lakisääteisen tilintarkastuksen laatua. Parmalat-tapauksen myötä komissio aikoo nopeuttaa joidenkin tiedonannoissa esitettyjen ehdotusten toteuttamista.

Vaikka näillä toimenpiteillä ei estettäisi tulevia yritysromahduksia senkään jälkeen, kun jäsenvaltiot ovat ottaneet ne käyttöön, niillä ainakin vaikeutetaan tällaisia väärinkäytöksiä ja suojataan näin sijoittajia.

Euroopan arvopaperimarkkinavalvojien komitea perustettiin komission päätöksellä kesäkuussa 2001 pääomamarkkinoiden valvomiseksi. Komitean tehtävänä on tehostaa Euroopan arvopaperimarkkinavalvojien toiminnan koordinointia, toimia komission apuna neuvoa-antavana ryhmänä erityisesti sen valmistellessa arvopaperimarkkinoiden valvonnan täytäntöönpanotoimenpiteitä ja taata johdonmukaisempi ja ajantasaisempi yhteisön sääntelyn täytäntöönpano jäsenvaltioissa. Euroopan keskuspankin tehtäviin ei kuulu arvopaperimarkkinoiden valvonta. Lisäksi komissio on perustanut hiljattain kaksi uutta komiteaa parantamaan valvontayhteistyötä ja toimimaan komission apuna. Nämä ovat Euroopan pankkivalvonta-viranomaisten komitea pankkialalla ja Euroopan vakuutus- ja työeläkevalvontaviranomaisten komitea vakuutusalalla.

(1) EYVL L 243, 11.9.2002.

(2) EUVL L 96, 12.4.2003.

(3) EUVL L 345, 31.12.2003.